R1,4 miljoen-vlug vir Thabo Bester ‘was goedkoopste opsie’  Dr. Aaron Motsoaldi, minister van binnelandse sake. (Foto: Siya Duda/GCIS) Dr. Aaron Motsoaledi, minister van binnelandse sake, het die besluit om ŉ vliegtuig teen R1,4 miljoen te huur om Thabo Bester en sy vriendin in Tanzanië te gaan haal verdedig en aangevoer dit was die beste opsie. Motsoaledi het gereageer op vrae oor hoekom ’n “luukse vliegtuig” vir Bester en dr. Nandipha Magudumana se deportasie gehuur is en daar nie eerder van ŉ vliegtuig van die polisie of weermag gebruik gemaak is nie. Die minister het aan ŉ sitting van die parlementêre portefeuljekomitee oor binnelandse sake gesê sy departement was genoop om ŉ vliegtuig te huur aangesien die Tanzaniese owerhede daarop aangedring het dat immigrasiebeamptes Bester en Magudumana moes kom haal. ŉ Totaal van 14 beamptes van Motsoaledi se departement was by die deportasieproses betrokke aangesien “elkeen van hulle ŉ rol gehad het om te speel”. Volgens die minister sou die beamptes tot in Dar es Salaam moes vlieg en dan twee minibusse moes huur en sowat 600 km ver moes ry na Arusha. Die logistiek daarvan sou nie werk nie en daarom is besluit om ŉ vliegtuig te huur, het Motsoaledi gesê. Die veroordeelde moordenaar en verkragter Thabo Bester tydens sy hofverskyning (14 April 2023) (Foto: AFP) Daar is ŉ versoek gerig aan ondernemings vir die verhuring van ŉ private vliegtuig en verskeie aanbiedinge is ontvang. Volgens Motsoaledi was die opsie van R1,4 miljoen die goedkoopste. Op ŉ vraag aan Motsoaledi oor hoekom daar nie van ŉ kommersiële lugdiens gebruik gemaak is nie, het hy gesê hy glo nie enige kommersiële lugdiens sou toelaat dat “twee mense in boeie met ŉ klomp mense wat seker maak hulle vlug nie” op ŉ gewone vliegtuig vlieg nie. “Ek kan nie ŉ situasie onthou waar misdadigers van dié aard oor die wêreld gevlieg moes word in ŉ kommersiële vliegtuig nie.” Motsoaledi het verlede week bekend gemaak dat sy departement geen sleutelrekords van Bester kon vind nie en dat hy “eenvoudig nie in ons stelsel bestaan nie”. Bester het nie ŉ ID nie, en ook nie ŉ geboortesertifikaat óf paspoort wat deur die departement uitgereik is nie. Hofsaak Dr. Nandipha Magudumana tydens haar vorige hofverskyning. (Foto: AFP) Die vier beskuldigdes wat na bewering ŉ aandeel in die ontsnapping van Bester gehad het, het Maandagoggend in die Bloemfonteinse landdroshof verskyn. Magudumana, haar pa, Zolile Sekeleni, en nog twee beskuldigdes, Teboho Lipholo en Senohe Matsoara, het saam in die hof verskyn. Sekeleni is borgtog van R10 000 toegestaan. Magudumana en haar twee medebeskuldigdes bly in aanhouding tot hul volgende hofverskyning op 3 en 4 Mei. Dié drie sal dan aansoek om borgtog kan doen. Die saak is tot 16 Mei uitgestel wanneer Bester ook weer in die hof moet verskyn.